Kiseliovskas

Kiseliovskas – miestas Rusijoje, pietvakarių Sibire, Kemerovo srityje, Abos aukštupyje, Salairo kalvagūbrio papėdėje, 240 km į pietus nuo Kemerovo.

Istorija 
Apie 1770 m. vidurio Rusijos gyventojai įkūrė Čerkasovo (Черкасово) kaimą, kurio vienas pakraštys vadinosi Kiseliovka (Киселевка). Prie pastarosios 1917 m. įkurtos anglies kasyklos. 1932 m. sujungus Čerkasovo ir Afonino kaimus įkurta Kiseliovsko darbininkų gyvenvietė, 1936 m. gavusi miesto teises.

Veikia istorijos muziejus.

Ekonomika 
Kiseliovskas – Kuznecko anglių baseino gavybos centras. Geležinkeliai į Barnaulą, Novokuznecką. Pagrindinės ekonomikos sritys – akmens anglių kasimo mašinų gamyba, akmens anglių sodrinimas, chemijos, metalo, mašinų, plytų, baldų, lengvoji, avalynės, maisto (konditerija, alus) pramonė.

Lietuviai 
1945 m. kovo mėn. į Kiseliovską iš Telšių kalėjimo atvežta apie 1500 politinių kalinių – daugiausia kaimo žmonės, buvo darbininkų, policininkų, eigulių, apie 50 žmonių mirė pakeliui. Kaliniai dirbo akmens anglių šachtose. Pirmaisiais metais apie pusę jų mirė nuo bado ir ligų. 1946 m. dauguma likusių perkelta į kitus lagerius ir kalėjimus. 1948 m. birželio mėn. į Kiseliovską iš TSRS okupuotos Lietuvos atvežta keli šimtai tremtinių. Gyveno barakuose, dirbo akmens anglių kasyklose. Į Lietuvą pradėjo grįžti 1958 m.

Šaltiniai 

Kemerovo srities miestai
Lietuvių tremties vietos